section_heading: Rane godine (1980-te)
paragraph_text: Bathory je bio osnovan 1983. godine u Vällingbyju. Quorthonu (tada znanom kao Ace, po Ace Frehleyju iz Kissa), sedamnaestogodišnjem gitaristu, priključili su se basist Fredrik Melander i bubnjar Jonas Åkerlund. Quorthon je izjavio da je odlučio nazvati sastav 'Bathory' nakon što je posjetio London Dungeon, ali Jonas kaže da je ime nadahnula Venomovoj skladbi "Countess Bathory". Prije nego što se odlučila za ime 'Bathory', grupa je razmatrala još nekoliko imena, među kojima su bila Nosferatu, Natas, Mephisto, Elizabeth Bathory i Countess Bathory. Quorthon je dio vremena radio u maloj izdavačkoj kući Tyfon, čiji je vlasnik bio njegov otac, Börje Forsberg. Krajem 1983. izdavačka kuća radila je na kompilaciji pjesama skandinavskih metal sastava. Međutim, u zadnji tren, jedan je od njih odustao. Tyfon je dopustio Bathoryju da zauzme njegovo mjesto na albumu. Album, nazvan Scandinavian Metal Attack, bio je objavljen u ožujku 1984. godine i označio je Bathoryjevo prvo pojavljivanje na ploči. Neočekivano, zbog Bathoryjevih je snimki počela stizati velika količina obožavateljskih pisama.<ref> Uskoro nakon toga Tyfon je zatražio Bathory da snimi svoj debitantski studijski album. Budući da su se njegovi kolege iz skupine preselili, Quorthon je u nju uveo basista Rickarda Bergmana i bubnjara Stefana Larssona. Dana 22. svibnja 1984. održali su prvu i jedinu zajedničku probu prije snimanja albuma. Bathoryjev istoimeni debitantski album, Bathory, bio je snimljen u lipnju u studiju Heavenshore (prenamijenjenoj garaži) u Stockholmu, a objavljen u listopadu iste godine. Tijekom sljedeće četiri godine Bathory je objavio još tri studijska albuma: The Return...... (1985.), Under the Sign of the Black Mark (1987.) i Blood Fire Death (1988.).